次韻信中郎官庵
作者：蘇過
朝代：宋

paragraphs: 飛流半山來，忽作長劍倚。
吾知有奇境，何畏虎尾履。
郎官初得名，山川雖信美。
誰能此巖居，暫寓非終止。
吾儕世外緣，壯心殊不已。
每譏懷與安，同是非夫恥。
忍饑啖藜藿，且博一笑喜。
更尋雲外人，安得助薪水。
伶俜穿鳥道，窈窕下澗底。
路述煙草合，欲往不得跬。
登樓亡其梯，航海失一葦。
仰觀二三子，脚下雲埃起。
山靈若相戲，危石折屐齒。
憂我不再來，遺恨丘壑裏。
借君談天口，駭我未聞耳。
秋高山更奇，後會志益偉。
捫蘿貴先登，噬臍無效此。
與君控扶搖，赤腳踏清泚。